b'\n_START_ARTICLE_\nCotiujeni, Briceni\n_START_SECTION_\nIstoria satului\n_START_PARAGRAPH_\n\xc3\x8en cartea lui Vasile Gajos despre acest sat citim: "Satul Cotiujeni este a\xc8\x99ezat \xc3\xaentr-o regiune natural\xc4\x83 cu diferite bog\xc4\x83\xc8\x9bii. Aici sunt cantit\xc4\x83\xc8\x9bi enorme de piatr\xc4\x83 pentru construc\xc8\x9bie, este o balt\xc4\x83 bogat\xc4\x83 \xc3\xaen ap\xc4\x83 ce vine din r\xc3\xaeul Vilia, p\xc4\x83dure secular\xc4\x83 la o distan\xc8\x9b\xc4\x83 de numai 3 km, c\xc3\xaempuri bogate cu cereale, zarzavaturi, livezi cu fructe, p\xc4\x83\xc8\x99uni..."_NEWLINE_Dar de unde s-a luat satul? Documentele vechi atest\xc4\x83 c\xc4\x83 temelia lui a fost pus\xc4\x83 de ni\xc8\x99te cete de arca\xc8\x99i \xc8\x99i r\xc4\x83ze\xc8\x99i, care, pentru slujb\xc4\x83 credincioas\xc4\x83, au primit aceast\xc4\x83 mo\xc8\x99ie ca s\xc4\x83-\xc8\x99i ridice case. A\xc8\x99adar domnitorul, fiind mul\xc8\x9bumit de slujba lor, le-a d\xc4\x83ruit un loc foarte bun, cu p\xc4\x83m\xc3\xaent roditor, cu piatr\xc4\x83 din bel\xc8\x99ug, cu lemn de stejar \xc8\x99i ap\xc4\x83 de b\xc4\x83ut, de asemenea, foarte bun\xc4\x83._NEWLINE_Din acel document de istoric\xc4\x83 atestare a satului, semnat de domnul Moldovei Alexandru IV L\xc4\x83pu\xc8\x99neanu pe 7 apr. 1555, ne d\xc4\x83m seama c\xc4\x83 la \xc3\xaenceputuri satul se numea Capoteani \xc8\x99i tocmai la \xc3\xaenc. sec. XVII denumirea aceasta este \xc3\xaenlocuit\xc4\x83 cu Cotiujeni._NEWLINE_Primele case \xc3\xaen sat au fost construite pe Valea Luc\xc4\x83cenilor. L\xc3\xaeng\xc4\x83 st\xc3\xaenc\xc4\x83, unde a fost \xc8\x99i prima curte boiereasc\xc4\x83. Printre primii locuitori veni\xc8\x9bi dinspre Prut a fost un r\xc4\x83ze\xc8\x99 pe nume Ga\xc8\x99cu, care se ocupa cu confec\xc8\x9bionarea cotiugelor de plug. De la ele, dup\xc4\x83 V. Gajos, \xc8\x99i provine denumirea satului - Cotiujeni. De altfel, aceea\xc8\x99i legend\xc4\x83 cu cotiugele povestesc \xc8\x99i locuitorii actuali al satului._NEWLINE_\xc3\x8en privin\xc8\x9ba primei atest\xc4\x83ri, \xc3\xaens\xc4\x83, cercet\xc4\x83torul Vladimir Nicu e de alt\xc4\x83 p\xc4\x83rere. Si p\xc4\x83rerea domniei sale, de asemenea, e bazat\xc4\x83 pe documente. El scrie: "Sat vechi (Cotiujenii - n.n.) pe mo\xc8\x99ie boiereasc\xc4\x83, atestat documentar la 8 iunie 1456 cu denumirea Sanc\xc4\x83u\xc8\x9bi \xc8\x99i Zamc\xc4\x83u\xc8\x9bi". S-ar putea sa-i d\xc4\x83m crezare afirma\xc8\x9biei lui V. Nicu, pentru c\xc4\x83 \xc8\x99i V. Gajos \xc3\xaen continuare, men\xc8\x9bioneaz\xc4\x83 aceste denumiri. Mai mult, se constat\xc4\x83 c\xc4\x83 pe locul s. Cotiujeni, au fost c\xc3\xaeteva c\xc4\x83tune, posibil, cu aceste denumiri, dar cu anii ele s-au contopit, form\xc3\xaend un sat mare._NEWLINE_Pe aceste locuri, \xc3\xaens\xc4\x83, au tr\xc4\x83it b\xc4\x83\xc8\x99tina\xc8\x99ii \xc3\xaen timpuri foarte vechi, din care cauz\xc4\x83 satul prezint\xc4\x83 un mare interes arheologic. Str\xc4\x83vechea sili\xc8\x99te Cotiujeni se afla spre vestul actualului sat, l\xc3\xaeng\xc4\x83 drumul spre Larga, pe malul drept al unui p\xc3\xaer\xc3\xaeia\xc8\x99, care se vars\xc4\x83 \xc3\xaen r. Vilia. A\xc8\x99ezarea s-a aflat pe coasta unui deal, pe care se v\xc4\x83d bine pete cenu\xc8\x99ii de cenu\xc8\x99\xc4\x83. S-au depistat aici cioburi de vase de lut, case de animale, unelte de piatr\xc4\x83 \xc8\x99. a. obiecte. Sili\xc8\x99tea \xc8\x9bine, dup\xc4\x83 E. Sava, de Cultura Nou\xc4\x83 a epocii t\xc3\xaerzii a bronzului (sec. XIII \xc3\xae. Hr.). Cam acela\xc8\x99 lucru constat\xc4\x83 \xc8\x99i savantul arheolog Ion H\xc3\xaencu. Dar vatra aceasta a fost p\xc4\x83r\xc4\x83sit\xc4\x83, afirm\xc4\x83 el, probabil de r\xc4\x83ul nomazilor de c\xc3\xaempie. Abia dup\xc4\x83 cucerirea Daciei de c\xc4\x83tre romani, adic\xc4\x83 \xc3\xaen a. 106 e. n., pe aceste locuri starea de lucruri s-a schimbat. S-a format o nou\xc4\x83 a\xc8\x99ezare uman\xc4\x83. Sedentari devenind, locuitorii ei lucrau ogoarele, cre\xc8\x99teau vite, confec\xc8\x9bionau diferite lucruri pentru gospod\xc4\x83rie. Podoabele \xc8\x99i hainele le aduceau din ora\xc8\x99ele imperiului. Casele \xc8\x99i le f\xc4\x83ceau mai spa\xc8\x9bioase, din lemn, nuiele \xc8\x99i lut, le acopereau cu stuf. Pe l\xc3\xaeng\xc4\x83 case mai construiau \xc8\x99i diferite anexe, s\xc4\x83pau gropi pentru depozitarea produselor agricole. Dar nici aceast\xc4\x83 a\xc8\x99ezare n-a avut parte de lini\xc8\x99te. Au n\xc4\x83valit peste ea nomazii barbari tocmai de dincolo de mun\xc8\x9bii Ural, au pr\xc4\x83dat-o \xc8\x99i au ars-o, fapt adeverit de anumite obiecte depistate de pe aici. B\xc4\x83\xc8\x99tina\xc8\x99ii, desigur, nu le-au cedat averea de bun\xc4\x83 voie, au luptat cu ei \xc8\x99i pe mul\xc8\x9bi i-au r\xc4\x83pus. Dovad\xc4\x83 s\xc3\xaent c\xc3\xaeteva movile mari, care nu s\xc3\xaent altceva dec\xc3\xaet mormintele r\xc4\x83zboinicilor. Aceast\xc4\x83 n\xc4\x83past\xc4\x83 s-a \xc3\xaent\xc3\xaemplat \xc3\xaen a. 376 d. Hr. Dup\xc4\x83 ea p\xc3\xaen\xc4\x83 \xc3\xaen a. 700 nu a mai vrut nimeni s\xc4\x83 se stabileasc\xc4\x83 aici, consider\xc3\xaend locul necurat. Numai dup\xc4\x83 o bun\xc4\x83 perioad\xc3\xa0 de timp a ap\xc4\x83rut aici o nou\xc4\x83 sili\xc8\x99te, alc\xc4\x83tuit\xc4\x83, mai ales, din bordeie. Care la r\xc3\xaendu-i a fost p\xc4\x83r\xc4\x83sit\xc4\x83 \xc8\x99i ea. Din cauza n\xc4\x83v\xc4\x83lirii pecenegilor sau ulicilor. Cele 2 tumuluri din partea de nord-vest \xc8\x99i cele 2 dinspre sud-vest r\xc4\x83m\xc3\xaen a fi confirmarea urgiilor \xc3\xaendurate de str\xc4\x83mo\xc8\x99ii cotiujenenilor. Pin\xc4\x83 nu demult ele aveau \xc3\xaen\xc4\x83l\xc8\x9bimea de 1,5\xe2\x80\x932 m \xc8\x99i diametrul de 15\xe2\x80\x9320 m. Locurile acestea s\xc3\xaent numite de localnici Podul lui Manole \xc8\x99i C\xc3\xaempul Ba\xc8\x99in. Movilele acum se ar\xc4\x83, disp\xc4\x83r\xc3\xaend cu \xc3\xaencetul. Si e p\xc4\x83cat, deoarece ele s\xc3\xaent argumente vii despre fostele invazii._NEWLINE_O surs\xc4\x83 veche, \xc3\xaen care \xc3\xaent\xc3\xaelnim denumirea Cotiujeni, este un document de la Ia\xc8\x99i din 15 apr. 1603, semnat de voievodul Ieremia Movil\xc4\x83. \xc3\x8entr-un alt document semnat de acela\xc8\x99i Ieremia Movil\xc4\x83 cu un an mai \xc3\xaenainte, \xc3\xaen 1602, s. Cotiujeni \xc3\xaenc\xc4\x83 mai apare cu denumirea C\xc4\x83poteni. Dup\xc4\x83 1603, \xc3\xaens\xc4\x83, insist\xc4\x83 mai mult denumirea Cotiujeni. \xc3\x8entr-un document din 1625 afl\xc4\x83m c\xc4\x83 pe Vilia, mai jos de Cotiujeni, \xc3\xaen apropierea s. Berlin\xc8\x9bi, era \xc8\x99i o moar\xc4\x83 de ap\xc4\x83. Posibil, c\xc4\x83 moar\xc4\x83 lui Nemi\xc8\x9b de mai t\xc3\xaerziu e tocmai acea moar\xc4\x83 veche, dar deja reconstruit\xc4\x83. \xc3\x8en anii urm\xc4\x83tori satul este atestat de c\xc3\xaeteva ori cu denumirea Cotiujeni.'